Likumprojekts

**Grozījumi Valsts sociālo pabalstu likumā**

Izdarīt [Valsts sociālo pabalstu likumā](http://likumi.lv/ta/id/68483-valsts-socialo-pabalstu-likums) (Latvijas Republikas Saeimas un Ministru Kabineta Ziņotājs, 2002, 23.. nr.; 2003, 2. nr.; 2004, 5., 24. nr.; 2005, 22., 24. nr.; 2006, 7. nr.; 2007, 22., 24. nr.; 2009, 15., 23. nr.; Latvijas Vēstnesis, 2010, 47. nr.; 2012, 190. nr.; 2013, 217., 228. nr.; 2014, 183. nr.; 2015, 127. nr.; 2016, 241. nr.; 2017, 242. nr.) šādus grozījumus:

1. Papildināt 3. panta pirmo daļu ar 11. punktu šādā redakcijā:

"11) bērna adopcijas pabalsts."

2. Aizstāt 4. panta trešajā daļā vārdus "atlīdzību par adopciju, ģimenes valsts pabalstu, kā arī piemaksu pie ģimenes valsts pabalsta par bērnu invalīdu" ar vārdiem "atlīdzību par adopciju, bērna adopcijas pabalstu, ģimenes valsts pabalstu, kā arī piemaksu pie ģimenes valsts pabalsta".

3. Papildināt likumu ar 8.2pantu šādā redakcijā:

"**8.2pants. Bērna adopcijas pabalsts**

1. Bērna adopcijas pabalstu piešķir vecākam, kurš adoptējis un audzina bērnu, kas bijis ārpusģimenes aprūpē.
2. Tiesības saņemt bērna adopcijas pabalstu ir par katru adoptēto bērnu no dienas, kad stājies spēkā tiesas spriedums par adopcijas apstiprināšanu.
3. Bērna adopcijas pabalsta izmaksu izbeidz, kad bērns sasniedz 18 gadu vecumu.
4. Bērna adopcijas pabalsta piešķiršanas, izmaksas un pārskatīšanas kārtību, kā arī šā pabalsta apmēru nosaka Ministru kabinets."

4. Izteikt 12.1 panta pirmo daļu šādā redakcijā:

"(1) Pabalstu invalīdam, kuram nepieciešama kopšana, Ministru kabineta noteiktajā apmērā piešķir personai ar invaliditāti, pamatojoties uz Veselības un darbspēju ekspertīzes ārstu valsts komisijas atzinumu par īpašas kopšanas nepieciešamību atbilstoši Ministru kabineta noteiktajiem kritērijiem, ja minētā persona atbilst vienam no šādiem nosacījumiem:

1) ir pārsniegusi 18 gadu vecumu un sakarā ar smagiem funkcionāliem traucējumiem tai ir nepieciešama īpaša kopšana;

2) ir pārsniegusi 18 gadu vecumu un sakarā ar smagiem funkcionāliem traucējumiem tai ir nepieciešama īpaša kopšana, un personas invaliditātes cēlonis ir slimība no bērnības."

5. Aizstāt 16. panta pirmajā daļā skaitļus un vārdus "8. un 8.1pantā" ar skaitļiem un vārdiem "8., 8.1 un 8.2pantā".

6.  20. pantā:

papildināt otrās daļas ievaddaļu pēc skaitļa "7.1" ar skaitli "8.2";

papildināt pantu ar 2.1 daļu šādā redakcijā:

"(21) Šā likuma 8.2 pantā minētā pabalsta izmaksu pārtrauc arī gadījumos, kad bērns nodots aizbildnībā.";

aizstāt trešajā daļā vārdus un skaitli "un [7.1 pantā](https://likumi.lv/ta/id/68483#p7.1)" ar skaitļiem un vārdiem "7.1 un 8.2pantā".

7. Papildināt pārejas noteikumus ar 26., 27. un 28. punktu šādā redakcijā:

"26. Valsts sociālās apdrošināšanas aģentūra bērna adopcijas pabalsta piešķiršanu un izmaksu par periodu no 2019. gada 1. jūlija uzsāk ne vēlāk kā 2019. gada 1. oktobrī.

27. Ja tiesas spriedums par adopcijas apstiprināšanu ir stājies spēkā līdz 2019. gada 30. jūnijam, bērna adopcijas pabalstu vienam no adoptētājiem piešķir līdz laikam, kad no ārpusģimenes aprūpes adoptētais bērns sasniedz 18 gadu vecumu.

28. Šā likuma 12.1pantā minēto pabalstu par periodu no 2019. gada 1. jūlija šā panta pirmās daļas 2. punktā minētajām personām Valsts sociālās apdrošināšanas aģentūra pārrēķina un pabalsta starpību izmaksā līdz 2019. gada 1. septembrim."

Likums stājas spēkā 2019. gada 1. jūlijā.

Labklājības ministre

R. Petraviča